FI Euroopan unionin virallinen lehti L 156/10

KOMISSION ASETUS (EY) N:o 536/2008,

annettu 13 päivänä kesäkuuta 2008,

orgaanisten tinayhdisteiden kieltämisestä aluksissa annetun Euroopan parlamentin ja neuvoston asetuksen (EY) N:o 782/2003 6 artiklan 3 kohdan ja 7 artiklan soveltamisesta ja kyseisen asetuksen muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon orgaanisten tinayhdisteiden kieltämisestä aluksissa 14 päivänä huhtikuuta 2003 annetun Euroopan parlamentin ja neuvoston asetuksen (EY) N:o 782/2003 (1) ja erityisesti sen 6 artiklan 3 kohdan, 7 artiklan toisen kohdan ja 8 artiklan,

sekä katsoo seuraavaa:

(1) Asetuksessa (EY) N:o 782/2003 edellytetään komission toteuttavan erinäisiä toimenpiteitä kyseisen asetuksen soveltamiseksi, jos alusten haitallisten kiinnittymisenestojärjestelmien rajoittamisesta 5 päivänä lokakuuta 2001 tehty kansainvälinen yleissopimus, jäljempänä ’AFS-yleissopimus’, ei ole tullut voimaan 1 päivään tammikuuta 2007 mennessä.

(2) AFS-yleissopimus ei ole vielä tullut voimaan.

(3) Sen vuoksi on tarpeen toteuttaa toimenpiteitä, jotta kolmannen maan lippua käyttävät alukset voivat osoittaa täyttävänsä asetuksen (EY) N:o 782/2003 5 artiklan vaatimukset, sekä säätää satamavaltioiden suorittamasta valvonnasta.

(4) Asetuksen (EY) N:o 782/2003 8 artiklassa säädetään, että asetusta voidaan muuttaa kansainvälisellä tasolla ja erityisesti Kansainvälisessä merenkulkujärjestössä, jäljempänä ’IMO’, tapahtuneen kehityksen huomioon ottamiseksi tai asetuksen tehokkuuden parantamiseksi saatujen kokemusten perusteella.

(5) AFS-yleissopimuksen liitteessä 4 olevan määräyksen 1(4)(a) mukaisesti IMO:n meriympäristön suojelukomitea, jäljempänä ’MEPC’, antoi 11 päivänä lokakuuta 2002 annetulla päätöslauselmalla MEPC.102(48) suuntaviivat, jotka koskevat aluksissa käytettävien kiinnittymisenestojärjestelmien katsastuksia ja todistuskirjoja.

(6) AFS-yleissopimuksen 11 artiklan 2 kappaleen mukaisesti MEPC antoi 18 päivänä heinäkuuta 2003 annetulla päätöslauselmalla MEPC.105(49) suuntaviivat, jotka koskevat aluksissa käytettävien kiinnittymisenestojärjestelmien tarkastamista.

(7) AFS-yleissopimuksen 11 artiklan 1 kappaleen mukaisesti MEPC antoi 18 päivänä heinäkuuta 2003 annetulla päätöslauselmalla MEPC.104(49) suuntaviivat, jotka koskevat nopeaa näytteenottoa aluksissa käytettävistä kiinnittymisenestojärjestelmistä.

(8) AFS-yleissopimuksen määräyksiä on sen voimaantuloon asti aiheellista soveltaa niiden valtioiden lippua käyttäviin aluksiin, jotka ovat mainitun yleissopimuksen osapuolia. Vastaavasti niiden valtioiden lippua käyttävien alusten, jotka eivät ole AFS-yleissopimuksen osapuolia, ei pitäisi saada yhteisössä suotuisampaa kohtelua.

(9) Tässä asetuksessa säädetyt toimenpiteet ovat Euroopan parlamentin ja neuvoston asetuksella (EY) N:o 2099/2002 (2) perustetun meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

Tämän asetuksen tarkoituksena on:

— vahvistaa toimenpiteitä, jotta jäsenvaltion satamaan tai offshore-terminaaliin saapuvat kolmannen maan lippua käyttävät alukset voivat osoittaa täyttävänsä asetuksen (EY) N:o 782/2003 5 artiklan vaatimukset,

— vahvistaa satamavaltioiden suorittamaa valvontaa koskevat menettelyt yhteisössä, ja

— muuttaa asetuksessa (EY) N:o 782/2003 ja sen liitteessä I olevat viittaukset AFS-vaatimustenmukaisuusvakuutukseen.

2 artikla

1. Asetuksen (EY) N:o 782/2003 3 artiklan 1 kohdan c alakohdassa tarkoitettujen alusten on osoitettava täyttävänsä kyseisen asetuksen 5 artiklan vaatimukset tämän artiklan 2, 3 ja 4 kohdan mukaisesti.

2. Alusten haitallisten kiinnittymisenestojärjestelmien rajoittamisesta tehdyn kansainvälisen yleissopimuksen (AFS-yleissopimuksen) osapuolena olevan valtion lippua käyttävien alusten on siirtymäkauden aikana osoitettava täyttävänsä asetuksen (EY) N:o 782/2003 5 artiklan vaatimukset esittämällä Kansainvälisen merenkulkujärjestön meriympäristön suojelukomitean (MEPC:n) päätöslauselmaan MEPC.102(48) liitettyjen, aluksissa käytettävien kiinnittymisenestojärjestelmien katsastuksia ja todistuskirjoja koskevien suuntaviivojen 5.4.1 kohdan mukainen vaatimustenmukaisuusvakuutus.

3. AFS-yleissopimuksen osapuolena olevan valtion lippua käyttävien alusten on AFS-yleissopimuksen voimaantulosta alkaen osoitettava täyttävänsä asetuksen (EY) N:o 782/2003 5 artiklan vaatimukset esittämällä AFS-yleissopimuksen liitteen 4 mukainen kansainvälinen todistuskirja kiinnittymisenestojärjestelmästä.

4. Valtion, joka ei ole AFS-yleissopimuksen osapuoli, lippua käyttävien alusten on osoitettava täyttävänsä asetuksen (EY) N:o 782/2003 5 artiklan vaatimukset esittämällä vaatimustenmukaisuusvakuutus, jonka lippuvaltion hallinto myöntää soveltamalla AFS-yleissopimuksen 10 artiklan ja sen liitteen 4 määräyksiä sekä MEPC:n päätöslauselmaan MEPC.102(48) liitettyjä, aluksissa käytettävien kiinnittymisenestojärjestelmien katsastuksia ja todistuskirjoja koskevia suuntaviivoja. Mainituissa artiklassa, liitteessä ja suuntaviivoissa olevia viittauksia kansainväliseen todistuskirjaan kiinnittymisenestojärjestelmästä on tämän kohdan soveltamiseksi pidettävä viittauksina vaatimustenmukaisuusvakuutukseen.

3 artikla

1. Jäsenvaltioiden on siirtymäkauden aikana sovellettava asetuksen (EY) N:o 782/2003 soveltamisalaan kuuluviin aluksiin neuvoston direktiivin 95/21/EY (3) säännöksiä vastaavia valvontamääräyksiä tämän artiklan 2 ja 3 kohdan mukaisesti.

2. Jäsenvaltioiden on alusten tarkastusten sekä rikkomistapausten toteamisen osalta sovellettava AFS-yleissopimuksen 11 artiklan määräyksiä sekä noudatettava MEPC:n päätöslauselmaan MEPC.105(49) liitettyjä aluksissa käytettävien kiinnittymisenestojärjestelmien tarkastamista koskevia suuntaviivoja, sanotun kuitenkaan rajoittamatta tämän asetuksen 2 artiklan soveltamista.

3. Edellä olevaa 1 kohtaa sovelletaan asetuksen (EY) N:o 782/2003 3 artiklan 1 kohdan c alakohdassa tarkoitettuihin aluksiin 1 päivästä tammikuuta 2008.

4 artikla

Asetuksen (EY) N:o 782/2003 6 ja 7 artiklan mukaisia velvoitteitaan täyttäessään jäsenvaltioiden on noudatettava MEPC:n päätöslauselmaan MEPC.104(49) liitettyjä suuntaviivoja, jotka koskevat nopeaa näytteenottoa aluksissa käytettävistä kiinnittymisenestojärjestelmistä.

5 artikla

Muutetaan asetus (EY) N:o 782/2003 seuraavasti:

1) Korvataan 2 artiklan 9 kohta seuraavasti: ”9. ’eurooppalaisella AFS-vaatimustenmukaisuusvakuutuksella’ asiakirjaa, jonka hyväksytty laitos antaa jäsenvaltion hallinnon puolesta ja jossa todetaan AFS-yleissopimuksen liitteen 1 määräysten noudattaminen;”.

2) Korvataan 6 artiklan 2 kohdan b alakohta seuraavasti: ”b) Jäsenvaltioiden on a alakohdassa mainitun päivämäärän jälkeen yhden vuoden ajan tunnustettava kaikki eurooppalaiset AFS-vaatimustenmukaisuusvakuutukset.”

3) Korvataan liitteessä I olevassa 1.4 kohdassa oleva viittaus päätöslauselmaan MEPC.101(48) viittauksella päätöslauselmaan MEPC.102(48).

6 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä kesäkuuta 2008. Komission puolesta Antonio TAJANI Varapuheenjohtaja

(1) EUVL L 115, 9.5.2003, s. 1.

(2) EYVL L 324, 29.11.2002, s. 1. Asetus sellaisena kuin se on viimeksi muutettuna komission asetuksella (EY) N:o 93/2007 (EUVL L 22, 31.1.2007, s. 12).

(3) EYVL L 157, 7.7.1995, s. 1.